**木蘭詩 / 木蘭辭**

**朝代：南北朝**

**作者：佚名**

唧唧復唧唧，木蘭當戶織。不聞機杼聲，惟聞女嘆息。  
問女何所思，問女何所憶。女亦無所思，女亦無所憶。

昨夜見軍帖，可汗大點兵，軍書十二卷，卷卷有爺名。

阿爺無大兒，木蘭無長兄，願爲市鞍馬，從此替爺徵。

東市買駿馬，西市買鞍韉，南市買轡頭，北市買長鞭。

旦辭爺孃去，暮宿黃河邊，不聞爺孃喚女聲，但聞黃河流水鳴濺濺。

旦辭黃河去，暮至黑山頭，不聞爺孃喚女聲，但聞燕山胡騎鳴啾啾。  
萬里赴戎機，關山度若飛。朔氣傳金柝，寒光照鐵衣。

將軍百戰死，壯士十年歸。歸來見天子，天子坐明堂。

策勳十二轉，賞賜百千強。可汗問所欲，木蘭不用尚書郎，

願借明駝千里足，送兒還故鄉。

爺孃聞女來，出郭相扶將；阿姊聞妹來，當戶理紅妝；

小弟聞姊來，磨刀霍霍向豬羊。

開我東閣門，坐我西閣牀，脫我戰時袍，著我舊時裳。

當窗理雲鬢，對鏡貼花黃。

出門看火伴，火伴皆驚忙：同行十二年，不知木蘭是女郎。  
雄兔腳撲朔，雌兔眼迷離；雙兔傍地走，安能辨我是雄雌？